32 krysantemumbomber er blevet afsløret på Christiania, men ordensmagten fik ikke lov til i fred og ro at fjerne de farlige sager mandag eftermiddag.

Politifolkene blev angrebet med sten, kanonslag og andre ting, oplyser vicepolitiinspektør Lau Thygesen

- Det var et temmelig voldsomt angreb, siger han.

10 tilskadekommende

Blandt andet blev der affyret vandret liggende raketbatterier mod betjentene.

- 10 er kommet til skade, siger Lau Thygesen. Ingen er dog kommet alvorligt til skade, oplyser han.

Politiet svarede igen ved at bruge tåregas. Alternativet var, at krysantemumbomberne ikke ville blive fjernet.

- Vi var nødt til at gennemføre ransagningen, og vi måtte bruge en hel del tåregas for at holde folk på afstand, siger Lau Thygesen.

En betjent følte sig så truet af angriberne, at han trak sin tjenestepistol.

Store bomber

Ordensmagten kom på sporet af det store lager efter tip både søndag aften og mandag.

Dels var der oplysninger om, at der i området blev affyret meget kraftigt fyrværkeri. Og dels var der tip om, at det også var sat til salg i Pusher Street.

Nogle af krysantemumbomberne indholdt 1,6 kilo krudt, oplyser politiet.

Ikke fra Lolland

Tidligere mandag formodede politiet, at de 32 farlige krysantemumbomber stammede fra indbruddet på fyrværkerifabrikken Nordlys i Torrig, hvor der blev stjålet mere end 500 bomber. Herunder livsfarlige krysantemumbomber.

Først på aftenen mandag melder politiet dog, at det næppe er tilfældet. Men det efterforskes fortsat, om der er en sammenhæng.

- Vi kan ikke udelukke det, men umiddelbart er der ikke noget, der tyder på, at det stammer fra indbruddet på Lolland, siger vagtchef Ehm Christensen fra Sydsjællands og Lolland-Falsters Politi.